Օգոստոսի 25-ին Ախալքալաքի երիտասարդական կենտրոնում (ԱԵԿ) տեղի ունեցավ հանդիպում ծրագրին ջավախքցի մասնակիցներից մի քանիսի հետ, ովքեր պատմեցին իրենց ջերմ տպավորությունների մասին։ Ըստ ԱԵԿ-ի սան Ալբերտ Ալեքյանի ՝ ամենահիշարժանը եղել է Վազգեն Սարգսյանի անվան ռազմական համալսարան իրենց այցը, որտեղ մասնակիցներին ցուցադրել են ռազմական որոշ հնարքներ և հյուրասիրել զինվորական ճաշով։ Վելիխան Մինասյանի և նրա ընկերների համար ամենահիշարժան օրը Դիլիջան այցն էր, նրանք տպավորված էին բնության և հիշարժան վայրերի գեղեցկությամբ։ Դիաննա Գաբրիելյանը և Էմիլիա Արաբյանը 14 օրերի ընթացքում մնացել են հյուրընկալ ընտանիքում՝ շրջապատված ընտանեկան ջերմությամբ և հոգատարությամբ։ Նրանց խոսքերով, հյուրընկալ ընտանիքի լավ վերաբերմունքն գերազանցել է իրենց սպասելիքները։ Աղջիկների համար ամենահիշարժան օրը Օշական այցելությունն էր, քանի որ նրանք առաջին անգամ են եղել այնտեղ և տեսել Մեսրոպ Մաշտոցի գերեզմանն ու հայոց այբուբենի հուշակոթողը։ Ազատ ժամանակ հյուրընկալ ընտանիքը նրանց համար կազմակերպել է զբոսանքներ Երևանի տարբեր տեսարժան վայրերում և այգիներում։